b'\n_START_ARTICLE_\nSvaleredet\n_START_PARAGRAPH_\nSvaleredet (russisk: \xd0\x9b\xd0\xb0\xd1\x81\xd1\x82\xd0\xbe\xd1\x87\xd0\xba\xd0\xb8\xd0\xbd\xd0\xbe \xd0\xb3\xd0\xbd\xd0\xb5\xd0\xb7\xd0\xb4o \xe2\x80\x93 Lastotsjkino gnezdo; ukrainsk: \xd0\x9b\xd0\xb0\xd1\x81\xd1\x82\xd1\x96\xd0\xb2\xd1\x87\xd0\xb8\xd0\xbd\xd0\xb5 \xd0\xb3\xd0\xbd\xd1\x96\xd0\xb7\xd0\xb4\xd0\xbe \xe2\x80\x93 Lastivtsjyne hnizdo; tysk: Schwalbennest; krimtatarisk: Qar\xc4\xb1l\xc4\x9fa\xc3\xa7 yuvas\xc4\xb1) er et dekorativt slott som ligger ved Gaspra, en liten kurby mellom Jalta og Alupka, p\xc3\xa5 Krimhalv\xc3\xb8ya. Slottet ble bygget mellom 1911 og 1912 p\xc3\xa5 toppen av den 40 meter h\xc3\xb8ye Auroraklippen, i en nygotisk stil designet av den russiske arkitekten Leonid Sherwood p\xc3\xa5 oppdrag for den baltisk-tyske oljemillion\xc3\xa6ren baron von Steingel (von Steinheil)._NEWLINE_Slottet vender mot Kapp Ai-Todor p\xc3\xa5 svartehavskysten, og ligger n\xc3\xa6r restene av det romerske castrum Charax. Svaleredet er en av Krims mest popul\xc3\xa6re attraksjoner, og har blitt et ikon for Krims s\xc3\xb8ndre kystlinje.\n_START_SECTION_\nBeskrivelse\n_START_PARAGRAPH_\nBygningen er kompakt i st\xc3\xb8rrelse, og er kun 20 meter lang og ti meter bred. Dens opprinnelige utforming s\xc3\xa5 for seg et inngangsparti, gjesterom, trapp til t\xc3\xa5rnet, og to soverom p\xc3\xa5 to forskjellige niv\xc3\xa5er inni t\xc3\xa5rnet. Gjesterommets interi\xc3\xb8r er dekorert med trepaneler; resten av rommenes vegger har stukkatur og er malt. En utsiktsplatform l\xc3\xb8per rundt bygningen, og gir utsikt til havet og Jaltas kystlinje i det fjerne.\n_START_SECTION_\nHistorie\n_START_PARAGRAPH_\nDen f\xc3\xb8rste bygningen p\xc3\xa5 Auroraklippen ble bygget for en russisk general omtrent 1895. Den f\xc3\xb8rste strukturen han bygde var en hytte av tre med det romantiske navnet \xc2\xabKj\xc3\xa6rlighetens slott\xc2\xbb. Senere falt eierskapet av hytten til A. K. Tobin, en hoffdoktor til den russiske tsaren._NEWLINE_I 1911 ervervet baron von Steingel, en baltisk-tysk adelsmann som hadde sl\xc3\xa5tt seg stort opp p\xc3\xa5 \xc3\xa5 utvinne olje i Baku, t\xc3\xb8mmerhytten og hadde innen ett \xc3\xa5r erstattet den med det n\xc3\xa5v\xc3\xa6rende bygget kalt Schwalbennest. Den skotsk-baronske og ny-mauriske stilen hadde blitt innf\xc3\xb8rt p\xc3\xa5 Krim sent i 1820-\xc3\xa5rene av Edward Blore, arkitekten bak Vorontsov-palasset (1828\xe2\x80\x9346). Sammenlignet med palassene i Alupka og Koreiz s\xc3\xa5 er Svaleredet n\xc3\xa6rmere i stil til de forskjellige tyske eventyrinspirerte lystslott, som Lichtenstein, Neuschwanstein, og Stolzenfels slott, selv om dens prek\xc3\xa6re klippebeliggenhet trekker paralleller til Bel\xc3\xa9m-t\xc3\xa5rnet i Portugal, eller Miramare slott ved Triestebukten utenfor Trieste i Italia._NEWLINE_I 1914 solgte von Steingel bygget til P. G. Sjelaputin for \xc3\xa5 brukes som restaurant. I en kort periode etter den russiske revolusjon ble bygget kun brukt som en turistattraksjon. I 1927 overlevde Svaleredet et kraftig jordskjelv av styrke 6\xe2\x80\x937 p\xc3\xa5 Richters skala. Bygget ble ikke skadet bortsett fra et par mindre dekorative gjenstander som ble kastet i havet sammen med en liten del av klippen. Selve klippen derimot utviklet en stor sprekk. I 1930-\xc3\xa5rene ble bygget brukt av en leseklubb fra det n\xc3\xa6rliggende ferieanlegget Zjemtsjuzhina (\xc2\xabPerle\xc2\xbb), men ble stengt kort tid etter grunnet sikkerhetsbekymringer for\xc3\xa5rsaket av skadene p\xc3\xa5f\xc3\xb8rt i jordskjelvet, og forble stengt i de p\xc3\xa5f\xc3\xb8lgende 40 \xc3\xa5r._NEWLINE_Renovering og restaurering av bygget begynte f\xc3\xb8rst i 1968. Prosjektet involverte restaureringen av en liten del av slottet, og tillegging av en monolittisk sementplatekonsoll for \xc3\xa5 forsterke klippen. Siden 1975 har en italiensk restaurant drevet i bygget. I 2011 ble Svaleredet stengt i nesten tre m\xc3\xa5neder grunnet omfattende restaureringsarbeid estimert \xc3\xa5 koste 1\xc2\xa0200\xc2\xa0000 hryvnia (omtrent 1\xc2\xa0250\xc2\xa0000 norske kroner).\n_START_SECTION_\nInnen kultur\n_START_PARAGRAPH_\nGrunnet sin viktige status som et ikon for Krims s\xc3\xb8rkyst var Svaleredet med i flere sovjetiske filmer. Det ble brukt som beliggenhet for Desjat Negritjat, den sovjetiske filmversjonen fra 1987 av Agatha Christies And Then There Were None. Bygget var ogs\xc3\xa5 med i den sovjetisk-polske barnefilmen Mister Blots akademi fra 1983, samt i filmen Mio min Mio, et samarbeidsprosjekt fra 1987 mellom norske, svenske og sovjetiske filmstudioer.'